**V priebehu školského roka sa zapájame do rôznych aktivít a organizujeme pre žiakov zaujímavé podujatia.**

V tomto školskom roku 2020/2021 to boli aj tieto:

1. Škola v prírode (14.09.2020 – 18.09.2020)

Žiaci sa zúčastnili v škole v prírode v septembri. Bola to škola v prírode za minulý školský rok, pretože vlani jej uskutočnenie prekazil koronavírus. S pani učiteľkami Mgr. K. Vargovou a Mgr. A. Krišťanovou boli žiaci 1. stupňa 5 dní v Kokave nad Rimavicou, kde v krásnej horskej chate prežili pár dní, vyplnených učením v prírode, výletmi, prechádzkami a hraním sa v prírode, na ihriskách. Bola aj opekačka a jazdenie na koni.

1. Európsky týždeň športu (23.09.2020)

Európsky týždeň športu každoročne organizuje p. uč. Mgr. Katarína Vargová. Do tejto akcie sa zapájame v rámci Európskeho týždňa športu, zapájajú sa všetci žiaci školy a súťažia o cenu: „Najlepšia trieda športovcov.“ Športové disciplíny sú vyberané tak, aby zohľadňovali zdravotné znevýhodnenie našich žiakov a aby okrem športového súťaženia každý zažil aj pocit úspechu a zábavy.

1. Hovorme o jedle – Týždeň zdravej výživy (23.10.2020)

Súťaž každoročne organizuje Centrum rozvoja znalostí o potravinách n. o., cieľom je získať správne návyky a vedomosti o zdraví, zdravom životnom štýle, potravinách, ich úlohe pri ochrane zdravia a prevencii voči chorobám. My sa do tejto súťaže zapájame každoročne. Tento rok sa žiaci 1.stupňa zapojili do aktivít s témou „Zelenina, ovocie, orechy z našich sadov“ a 2. stupeň s témou „Jedz a hýb sa“. Všetky aktivity museli prebiehať za dodržiavania všetkých hygienických opatrení, ale aj tak sa podarilo veľmi zaujímavo naplniť všetky ciele projektu. V rámci tohto podujatia sme sa zapojili aj do výtvarnej zložky súťaže „Chutné maľovanie“

Za aktívnu účasť v tejto súťaži sme v tomto roku získali strieborný diplom.

1. Logo pre Červené stužky

Červené stužky sú symbolom 1. decembra – Svetového dňa boja proti AIDS. Červené stužky sú symbolom a názvom celoslovenskej kampane boja proti AIDS, ktorú s podporou Ministerstva školstva, vedy, výskumu a športu SR (v rámci rozvojového projektu „Zdravie a bezpečnosť v školách“), Obvodného úradu v Žiline (odbor školstva) a mesta Žiliny organizuje Gymnázium sv. Františka v Žiline. Kampaň sa uskutočňuje pod záštitou Kancelárie WHO na Slovensku a pod odbornou garanciou Ministerstva zdravotníctva SR a viacerých odborných pracovísk na Slovensku a v zahraničí. My sme sa zapojili vytváraním výtvarných návrhov – Logo pre Červené stužky, boli odoslané 3 práce.

1. Záložka do knihy spája školy

Záložka do knihy spája školy – zapojili sme sa do 11. ročníka projektu. Individuálne v každej triede I. a II. stupňa žiaci zhotovovali záložky na tému: Radosť z čítania ukrytá vo veršoch básni alebo v próze. Zhotovené záložky sa odoslali do partnerskej školy, ktorá bola tento rok je Spojená škola Vrbové. Tam si ich rozdali žiaci a my sme zase dostali pekné záložky od nich.

1. Najzaujímavejšie podujatie školskej knižnice

Bola to zaujímavá aktivita pre žiakov deviateho ročníka, zorganizovala ju naša školská knihovníčka Mgr. Ž. Strmá, išlo o vzbudzovanie radosti z čítania a učenia sa. Podujatie sa uskutočnilo ako súčasť projektu, ktorý vyhlásila Slovenská pedagogická knižnica - 16. ročník celoslovenského projektu: „Najzaujímavejšie podujatie školskej knižnice“ k Medzinárodnému dňu školských knižníc 26. októbra 2020.Celoslovenský projekt sa uskutočňuje pod záštitou Ministerstva školstva, vedy, výskumu a športu Slovenskej republiky.

1. Deň sporenia na prvom stupni

Každoročne sa aj na našej Špeciálnej základnej škole zapájame rôznymi aktivitami k „ Svetovému dňu sporenia“ , ktorý pripadá na 31. október. Žiaci riešili rôzne príklady o peniazoch, vyrábali si peniažky pomocou frotáže, pracovali s mincami, čítali si príbehy o peniazoch, rozprávku „O troch grošoch“, kreslili mince, rozprávali sa o dôležitosti sporenia a hospodárenia s peniazmi.

1. Detský čin roka

My sa do tohto celoslovenského projektu zapájame hlasovaním, žiaci si spoločne s učiteľmi príbehy čítajú, rozprávajú sa o nich, aby si mohli vytvoriť názor na hrdinské činy detí. Potom každý jednotlivo hlasuje.

1. Bubnovačka

Podujatia sa zúčastnili dňa 19.11.2020 všetci prítomní žiaci a učitelia v každej triede. Bubnovaniu na telo predchádzali krátke besedy a rozhovory o detskom násilí, týraní detí, prevencii pred týmito javmi, o význame dní:

18.11. - Európskym dňom ochrany detí pred sexuálnym vykorisťovaním a sexuálnym zneužívaním

19.11. – Svetový deň prevencie týrania a zneužívania detí

20.11. - Svetový deň detí vyhlásený organizáciou UNICEF, počas ktorého si svet pripomína prijatie Dohovoru o právach dieťaťa.

1. **Čaro Vianoc – online súťaž v aranžovaní**

Túto súťaž v aranžovaní, zorganizovalo SOU Želovce. Žiačky pripravovala AU Judita Bystrianska. Do súťaže sa zapojili žiačky 7.ročníka Mirka Kováčová a Andrea Eremiášová.

V tvorení vianočných ozdôb sa realizovali všetci žiaci 7.ročníka. Zapojili sa do Detskej lesníckej univerzity – online tvorenia žiaci, ktoré organizuje Národné lesnícke centrum – Ústav lesných zdrojov a informatiky Zvolen.

1. **Červené stužky**

**A** Aktuálny problém?
**I** Individuálny problém?
**D** Dlhodobý problém?
**S** Spoločenský problém?

**Červené stužky sú symbolom 1. decembra – Svetového dňa boja proti AIDS.** Jej pripnutím možno vyjadriť solidaritu s osobami s HIV/AIDS.

Aj tento rok sme sa prihlásili do 14. ročníka kampane **Červené stužky 2020** rôznymi aktivitami**:**

* výtvarnou súťažou „Logo Červené stužky“
* umiestnili sme plagáty kampane na viditeľnom mieste v škole
* žiaci 7., 8., 9. ročníka v rámci ETV mali besedy na tému „Obchodovanie s ľuďmi“. Pozreli si film, príbeh obchodovanie s ľuďmi. Žiaci rozoberali s vyučujúcimi nebezpečenstvo tohto celosvetového problému, riziká a následky.
* žiaci 5.ročníka v rámci ETV mali besedu na tému „HIV/AIDS“. Oboznámili sa s históriou HIV/AIDS, prezreli si prezentáciu, názory mladých ľudí a odborníkov.
* tvorba a nosenie červených stužiek od 23.novembra 2020 do 01. decembra 2020 (zapojili sa žiaci 6.ročníka)
* spolupráca s médiami (uverejnenie aktivít na web FB stránku školy, v spravodajskom týždenníku POKROK)